CELEX: 32013D0006
Language: sl
Date: 2012-12-04 00:00:00
Title: 2013/6/EU: Sklep Sveta z dne 4. decembra 2012 o spremembi Sklepa 2011/734/EU, naslovljenega na Grčijo za okrepitev in poglobitev fiskalnega nadzora ter poziva Grčiji, da sprejme ukrepe za zmanjšanje primanjkljaja, ki so potrebni za odpravo čezmernega primanjkljaja

9.1.2013   
            
            
               SL
            
            
               Uradni list Evropske unije
            
            
               L 4/40
            
         SKLEP SVETA
   z dne 4. decembra 2012
   o spremembi Sklepa 2011/734/EU, naslovljenega na Grčijo za okrepitev in poglobitev fiskalnega nadzora ter poziva Grčiji, da sprejme ukrepe za zmanjšanje primanjkljaja, ki so potrebni za odpravo čezmernega primanjkljaja
   (2013/6/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 126(9) in člena 136 Pogodbe,
   ob upoštevanju priporočila Evropske komisije,
   ob upoštevanju naslednjega:
   
               (1)
            
            
               Člen 136(1)(a) Pogodbe o delovanju Evropske unije (PDEU) določa možnost, da se za tiste države članice, katerih valuta je euro, sprejmejo ukrepi za večjo uskladitev in nadzorovanje njihove proračunske discipline.
            
         
               (2)
            
            
               Člen 126 PDEU določa, da se morajo države članice izogibati čezmernemu javnofinančnemu primanjkljaju, in v ta namen določa postopek v zvezi s čezmernim primanjkljajem. Pakt za stabilnost in rast, ki v svojem korektivnem delu izvaja postopek v zvezi s čezmernim primanjkljajem, določa okvir, ki podpira vladne politike za hitro ponovno vzpostavitev zdravega proračunskega stanja, pri tem pa upošteva gospodarske razmere.
            
         
               (3)
            
            
               Svet je 27. aprila 2009 v skladu s členom 104(6) Pogodbe o ustanovitvi Evropske skupnosti odločil, da ima Grčija čezmeren primanjkljaj.
            
         
               (4)
            
            
               Svet je 10. maja 2010 na podlagi člena 126(9) in člena 136 PDEU sprejel Sklep 2010/320/EU (1), ki je naslovljen na Grčijo zaradi okrepitve in poglobitve fiskalnega nadzora in ki to državo poziva, naj sprejme ukrepe za zmanjšanje primanjkljaja, ki so potrebni za odpravo čezmernega primanjkljaja najpozneje do leta 2014. Svet je določil tudi letne cilje v zvezi z javnofinančnim primanjkljajem.
            
         
               (5)
            
            
               Sklep 2010/320/EU je bil večkrat bistveno spremenjen. Ker so bile potrebne dodatne spremembe, je bil zaradi jasnosti 12. julija 2011 prenovljen s Sklepom Sveta 2011/734/EU (2). Ta sklep je bil prvič spremenjen 8. novembra 2011 (3).
            
         
               (6)
            
            
               Po priporočilu Komisije so bili 13. marca 2012 (4) ponovno spremenjeni številni vidiki Sklepa 2011/734/EU, vključno s proračunsko prilagoditvijo, rok za odpravo čezmernega primanjkljaja pa je ostal nespremenjen. Navedeni sklep je potrdil priporočilo, v skladu s katerim naj bi Grčija ukrepe za zmanjšanje čezmernega primanjkljaja sprejela najpozneje do leta 2014, s tem pa v obdobju 2009–2014 strukturni saldo izboljšala za vsaj 10 odstotnih točk BDP.
            
         
               (7)
            
            
               Svet lahko v skladu s členom 5(2) Uredbe Sveta (ES) št. 1467/97 z dne 7. julija 1997 o pospešitvi in razjasnitvi izvajanja postopka v zvezi s čezmernim primanjkljajem (5), če so bili v skladu s členom 126(9) PDEU sprejeti učinkoviti ukrepi in če po sprejetju poziva nastopijo nepričakovani neugodni gospodarski dogodki z večjimi negativnimi posledicami za javne finance, na priporočilo Komisije odloči, da sprejme revidiran poziv na podlagi člena 126(9) PDEU.
            
         
               (8)
            
            
               Trenutno se ocenjuje, da bo gospodarska dejavnost veliko šibkejša, kot je bilo pričakovano marca 2012, ko je bila sprejeta zadnja sprememba Sklepa 2011/734/EU. Po pričakovanjih bosta realni in nominalni BDP v letih 2012 in 2013 veliko nižja. Nedavna revizija grških nacionalnih računov oktobra 2012 je razkrila večje zmanjšanje realnega BDP, kot je bilo navedeno v Sklepu 2011/734/EU. Po napovedih služb Komisije iz jeseni 2012 naj bi se realni BDP leta 2012 zmanjšal za 6,0 %, leta 2013 pa še za dodatnih 4,2 % (v primerjavi s 4,7-odstotnim zmanjšanjem v letu 2012 in 0,0-odstotnim stagniranjem v letu 2013, kot je navedeno v Sklepu 2011/734/EU), nato pa naj bi se leta 2014 povečal za 0,6 %. To znatno poslabšanje gospodarskega scenarija pomeni temu ustrezno slabše obete za javne finance, saj se politike niso spremenile.
            
         
               (9)
            
            
               Po pričakovanjih naj bi javnofinančni primanjkljaj leta 2012 dosegel 6,9 % BDP, kar je znatno pod zgornjo mejo javnofinančnega primanjkljaja (na podlagi Evropskega sistema računov 1995, vzpostavljenega z Uredbo (ES) št. 2223/96 (6)) v višini 7,3 % BDP za leto 2012, ki je določena v Sklepu 2011/734/EU. Po pričakovanjih naj bi javnofinančni primanjkljaj leta 2012 v nominalnem smislu znašal 13,4 milijarde EUR v primerjavi z zgornjo mejo primanjkljaja 14,8 milijarde EUR, ki je določena v Sklepu 2011/734/EU. Primarni primanjkljaj pa naj bi bil malce višji od načrtovanega 1,0 % BDP, zlasti zaradi recesije, ki je hujša od pričakovane. Po ocenah naj bi Grčija izboljšala svoj strukturni primanjkljaj za 13,4 odstotne točke BDP s 14,7-odstotnega primanjkljaja leta 2009 na ocenjeni 1,3-odstotni primanjkljaj leta 2012. Grčija je tako v obdobju 2009–2012 zagotovila izboljšanje strukturnega salda, ki že tako presega ciljnih minimalnih 10 odstotnih točk BDP v obdobju 2009–2014, ki jih je priporočil Svet. Grški parlament je 11. novembra 2012 sprejel proračun za leto 2013, ki naj bi prinesel prihranek več kot 9,2 milijarde EUR, torej več kot 5 % BDP. Proračun za leto 2013 je del srednjeročne fiskalne strategije za obdobje 2013–2016, ki jo je grški parlament sprejel nekaj dni prej, 7. novembra 2012. Srednjeročna fiskalna strategija in ustrezna zakonodaja za njeno izvajanje določata precejšnjo in na začetku bolj izrazito fiskalno konsolidacijo v višini več kot 7 % BDP do leta 2016 s celovitim sklopom strukturnih ukrepov za znatno fiskalno konsolidacijo. Ob upoštevanju teh dogodkov je treba posodobiti pogoje politike v Memorandumu o soglasju glede programa za gospodarsko prilagoditev Grčije. Obveznosti, ki jih je prevzela Grčija, zadevajo tako ukrepe za fiskalno konsolidacijo, kot tudi ukrepe, ki so potrebni za spodbujanje rasti in zmanjšanje morebitnega negativnega socialnega učinka. Na splošno je tako Grčija leta 2012 sprejela učinkovite ukrepe za zmanjšanje svojega primanjkljaja v skladu s Sklepom 2011/734/EU.
            
         
               (10)
            
            
               Po napovedih Komisije iz jeseni 2012 naj bi se konsolidirani bruto državni dolg leta 2012 zmanjšal za 11,1 milijarde EUR, po Sklepu 2011/734/EU pa bi se moral zmanjšati za 26,95 milijarde EUR. Vzrok za to so prihodki iz privatizacije, ki so nižji od pričakovanih, konsolidacija javnega dolga, ki je nižja od pričakovane, ter prilagoditve v zvezi z odmero na podlagi plačil in na podlagi poslovnih dogodkov in druge obrestne prilagoditve, ki so slabše od pričakovanih. Ker je po pregledu statističnih podatkov nominalni BDP nižji in ker so makroekonomski obeti slabši, bi se razmerje med dolgom in BDP povečalo na 176,7 %, preden se bodo decembra 2012 izvedle dogovorjene pobude držav članic, katerih valuta je euro, in nekateri ukrepi za zmanjšanje dolga, o katerih razmišlja Grčija, zaradi katerih naj bi se dolg do konca leta 2012 zmanjšal na nekoliko nad 160 % BDP. Ti ukrepi bi morali izboljšati vzdržnost dolga, nekateri ukrepi za zmanjšanje dolga, o katerih razmišlja Grčija, pa bi morali izboljšati vzdržnost krivulje dolga brez spremembe proračunske prilagoditve za primarni presežek. Če upoštevamo tudi zmanjšanje proračunskega primanjkljaja in močnejšo rast nominalnega BDP na podlagi ukrepov strukturne politike, naj bi razmerje med dolgom in BDP po pričakovanjih doseglo vrhunec leta 2013. Razmerje med dolgom in BDP naj bi začelo upadati od leta 2014 naprej in naj bi bilo leta 2016 manjše od 160 % BDP.
            
         
               (11)
            
            
               Kljub sprejetju učinkovitih ukrepov znatno poslabšanje gospodarskega scenarija pomeni temu ustrezno slabše obete za javne finance, saj se politike niso spremenile, in otežuje uresničitev zmanjšanja čezmernega primanjkljaja do leta 2014, kakor to zahteva Svet v svojem Sklepu 2011/734/EU. Glede na neugodne gospodarske dogodke je podaljšanje roka za obdobje prilagoditve upravičeno. Zlasti je treba za dve leti, tj. do leta 2016, podaljšati rok, ki je bil določen v sklepu Sveta. V okviru revidiranega programa za gospodarsko prilagoditev bi morali cilji za primarni saldo znašati 0 %, 1,5 %, 3 % oziroma 4,5 % BDP za obdobje 2013–2016. Revidirani cilji pomenijo, da bo javnofinančni proračunski primanjkljaj leta 2016 manjši od 3 % BDP. Z ukrepi za zmanjšanje dolga, ki se bodo izvajali decembra 2012, bi lahko znižali plačila obresti tudi za 1 % BDP, kar bi omogočilo, da bi bil proračunski primanjkljaj manjši od 3 % BDP že leta 2015. Po ocenah bi te številke lahko privedle do izboljšanja razmerja med ciklično prilagojenim primarnim saldom in BDP, in sicer s 4,1 % leta 2012 na 6,2 % leta 2013 in vsaj na 6,4 % BDP v letih 2014, 2015 in 2016, ter do razmerja med ciklično prilagojenim javnofinančnim primanjkljajem in BDP v višini –1,3 % leta 2012, 0,7 % leta 2013, 0,4 % leta 2014, 0,0 % leta 2015 in –0,4 % leta 2016, v čemer bi se odražal prvotni profil plačil obresti. Ne glede na podaljšanje roka za odpravo čezmernega primanjkljaja pa je fiskalna konsolidacija, potrebna za uresničitev cilja, v obdobju 2013–2014 še vedno zelo velika in na začetku zelo izrazita. Ta revizija roka bo zato ohranila verodostojnost programa za gospodarsko prilagoditev, obenem pa upoštevala gospodarski in socialni učinek konsolidacije ter potrebo po ohranitvi zaupanja v sposobnost grške vlade, da se odzove na fiskalni izziv.
            
         
               (12)
            
            
               Vsak ukrep, ki je določen v tem sklepu, pripomore k uresničevanju potrebne proračunske prilagoditve. Nekateri ukrepi imajo neposreden učinek na proračunsko stanje Grčije, medtem ko so drugi ukrepi strukturni in bodo srednjeročno privedli do boljšega fiskalnega upravljanja in bolj zdravega proračunskega stanja.
            
         
               (13)
            
            
               Zelo resno poslabšanje finančnega položaja Grčije je države članice, katerih valuta je euro, spodbudilo k odločitvi, da tej državi zagotovijo pomoč za stabilnost, da bi zaščitile finančno stabilnost euroobmočja kot celote, skupaj z večstransko pomočjo Mednarodnega denarnega sklada. Od marca 2012 naprej države članice, katerih valuta je euro, zagotavljajo pomoč v obliki dvostranskega posojila Grčiji in posojila iz evropskega instrumenta za finančno stabilnost. Posojilodajalci so odločili, da bo Grčija pomoč prejela, če bo spoštovala Sklep 2011/734/EU, kakor je spremenjen s tem sklepom. Zlasti se od Grčije pričakuje, da bo izvedla ukrepe iz tega sklepa po v njem določenem časovnem razporedu –
            
         SPREJEL NASLEDNJI SKLEP:
   Člen 1
   Sklep 2011/734/EU se spremeni:
   
               1.
            
            
               člen 1 se nadomesti z naslednjim:
               „Člen 1
               1.   Grčija čim hitreje in najpozneje do leta 2016 odpravi sedanji čezmerni primanjkljaj.
               2.   Cilj prilagoditvene poti za zmanjšanje čezmernega primanjkljaja je doseči javnofinančni primarni primanjkljaj (primanjkljaj brez odhodkov za obresti), ki ne presega 2 925 milijonov EUR (1,5 % BDP) v letu 2012, in javnofinančni primarni presežek v višini vsaj 0 milijonov EUR (0,0 % BDP) v letu 2013, 2 775 milijonov EUR (1,5 % BDP) v letu 2014, 5 700 milijonov EUR (3,0 % BDP) v letu 2015 ter 9 000 milijonov EUR (4,5 % BDP) v letu 2016. Ti cilji za primarni primanjkljaj/presežek pomenijo skupni javnofinančni primanjkljaj po ESR v višini 6,9 % BDP leta 2012, 5,4 % BDP leta 2013, 4,5 % BDP leta 2014, 3,4 % BDP leta 2015 in 2,0 % BDP leta 2016. Z ukrepi za zmanjšanje dolga, ki se bodo izvajali decembra 2012, bi lahko znižali plačila obresti tudi za 1 % BDP. Po ocenah bi te številke lahko privedle do izboljšanja razmerja med ciklično prilagojenim primarnim saldom in BDP, in sicer s 4,1 % leta 2012 na 6,2 % leta 2013 in vsaj na 6,4 % BDP v letih 2014, 2015 in 2016, ter do razmerja med ciklično prilagojenim javnofinančnim primanjkljajem in BDP v višini –1,3 % leta 2012, 0,7 % leta 2013, 0,4 % leta 2014, 0,0 % leta 2015 in –0,4 % leta 2016, v čemer se odraža prvotni profil plačil obresti. Prihodki od privatizacije finančnega in nefinančnega premoženja, transakcije, povezane z dokapitalizacijo bank, in vsi transferji, povezni z odločitvijo Euroskupine z dne 21. februarja 2012 v zvezi z dohodkom nacionalnih centralnih bank euroobmočja, vključno z Banko Grčije, ki izvira iz njihovih deležev grških državnih obveznic v investicijskih portfeljih, ne zmanjšajo potrebnih prizadevanj za fiskalno konsolidacijo in se v oceni navedenih ciljev ne upoštevajo. Enako velja za vsa plačila s strani bank, ki ustvarjajo izgubo, poleg plačil, ki bi izhajala iz strukture provizij za garancijo v okviru ELA (izredna likvidnostna pomoč), kakršna obstaja na dan 30. septembra 2012.
               3.   Prilagoditvena pot iz odstavka 2 bi bila – ob upoštevanju učinka ukrepov za zmanjšanje dolga, ki se bodo izvajali decembra 2012 – skladna z razmerjem konsolidiranega bruto državnega dolga do BDP v višini pod 160 % leta 2016.“;
            
         
               2.
            
            
               v členu 2 se vstavi naslednji odstavek:
               „10a.   Grčija do 4. decembra 2012 sprejme naslednje ukrepe:
               
                           (a)
                        
                        
                           proračun za leto 2013 in srednjeročno fiskalno strategijo do konca leta 2016 ter ukrepe, kakor so opisani v Prilogi IA k temu sklepu, in zadevno izvedbeno zakonodajo. V srednjeročni fiskalni strategiji so obrazloženi trajni ukrepi za fiskalno konsolidacijo, ki zagotavljajo, da zgornje meje primanjkljaja za obdobje 2012–2016, kakor so bile določene s tem sklepom, ne bodo presežene ter da se bo delež dolga v razmerju do BDP trajnostno manjšal;
                        
                     
                           (b)
                        
                        
                           predložitev posodobljenega načrta privatizacije grškemu parlamentu in objavo polletne posodobitve razvojnega načrta za premoženje;
                        
                     
                           (c)
                        
                        
                           prenos popolnega in neposrednega lastništva (delnic ali koncesijskih pravic) družbe Egnatia Motorway ter regionalnih pristanišč Elefsina, Lavrio, Igoumenitsa, Alexandroupolis, Volos, Kavala, Krf, Patras, Heraklion in Rafina v portfelj privatizacijskega premoženja sklada HRADF;
                        
                     
                           (d)
                        
                        
                           zagotovitev, da resorna ministrstva in drugi ustrezni subjekti generalnemu sekretariatu za javno premoženje omogočijo popoln dostop do popisa vseh nepremičnin v državni lasti;
                        
                     
                           (e)
                        
                        
                           spremembo in/ali razveljavitev zakonskih določb podjetij v državni lasti (PPC, pristaniških uprav OLP in OLTH, družb HELPE, EYATH in EYDAP, pristanišč itd.), ki odstopajo od prava za zasebne družbe v zvezi s kakršnimi koli omejitvami volilnih pravic zasebnih delničarjev;
                        
                     
                           (f)
                        
                        
                           zakonodajo, ki opredeljuje vlogo in kvalifikacije generalnega sekretarja davčne uprave in v skladu s katero minister za finance prenese pristojnost za odločanje na generalnega sekretarja davčne uprave;
                        
                     
                           (g)
                        
                        
                           vključitev izkušenih davčnih revizorjev v dejavnosti, ki služijo takojšnjim nujnim zahtevam na področju prihodkov, in sicer z okrepitvijo ključnih področij izvrševanja, da postanejo popolnoma operativna – na primer enote, zadolžene za velike davkoplačevalce, s premestitvijo 100 revizorjev z drugih mest –, ter vzpostavitvijo posebne enote za premožne posameznike in samozaposlene osebe z visokimi prihodki, v kateri bi bilo zaposlenih 50 izkušenih davčnih revizorjev, neposredno odgovornih generalnemu sekretarju davčne uprave;
                        
                     
                           (h)
                        
                        
                           akt Sveta ministrov (ki nadomesti akt Sveta ministrov, sprejet 29. oktobra 2012), ki je namenjen izboljšanju izvrševanja proračuna in krepitvi dobrega fiskalnega upravljanja ter poleg določb iz prvotnega akta Sveta ministrov vključuje dodatne določbe: (i) o določitvi, da se vsako leto do konca decembra podpišejo memorandumi o sodelovanju med ministrstvom za finance in drugimi ministrstvi ali med ministrstvi in upravljavci nadzorovanih subjektov (s čimer je zajet celoten javni sektor); (ii) o poostritvi sedanjih uravnoteženih proračunskih omejitev za lokalne uprave zaradi večje učinkovitosti teh omejitev, vključno s korektivnimi in sankcijskimi mehanizmi; (iii) o krepitvi sedanjega sistema spremljanja podjetij v državni lasti in uvedbi mehanizma izvrševanja v primeru odstopanj od posebnih ciljev, določenih za posamezno podjetje v državni lasti, ter (iv) o določitvi okvira za opredelitev posebnih ciljev, ki veljajo za operativne registre obveznosti lokalnih uprav in podjetij v državni lasti, ki morajo biti pripravljeni vsako leto do decembra. V tem aktu Sveta ministrov so vključeni tudi mehanizmi za popravek transferjev centralne ravni države, da se odpravijo odstopanja od ciljev v določenem letu in morda v naslednjih letih, obenem pa zagotovi, da se zaostala plačila ne povečujejo; v aktu je izrecno določeno, da se prihodki od privatizacije državnega premoženja nakažejo neposredno na ločen račun, da se nadzirajo denarni tokovi, prepreči preusmeritev uradnega financiranja in zagotovi pravočasno servisiranje dolgov; v njem je določeno, da se v primeru neizpolnitve ciljev praviloma samodejno zmanjšajo odhodki, obenem pa zagotovi, da se zaostala plačila ne povečujejo;
                        
                     
                           (i)
                        
                        
                           sveženj ukrepov za izboljšanje sedanjega finančnega položaja nacionalne organizacije za zagotavljanje zdravstvenega varstva (EOPYY) in zagotovitev, da se izvrševanje proračuna približa uravnoteženemu proračunu v letih 2012 in 2013, vključno z: (i) racionalizacijo svežnja nadomestil; (ii) povečanjem delitve stroškov za zdravstveno varstvo, ki ga zagotavljajo zasebni ponudniki; (iii) pogajanjem za sporazume o količinskih popustih ter revizijo sporazumov z zasebnimi ponudniki glede klasifikacije povračil stroškov za oskrbo bolnikov; (iv) revizijo plačil za diagnostične in fizioterapevtske storitve, za katere ima organizacija EOPYY sklenjene pogodbe z zasebnimi ponudniki, in revizijo števila teh storitev, da se v letu 2013 zmanjšajo s tem povezani stroški vsaj za 80 milijonov EUR; (v) uvedbo sistema referenčnih cen za povračilo stroškov za medicinske pripomočke in (vi) progresivnim povečanjem prispevkov, ki jih plačujejo člani OGA, da se doseže povprečje prispevkov, ki jih plačujejo drugi člani organizacije EOPYY;
                        
                     
                           (j)
                        
                        
                           naslednje ukrepe, povezane s povračilom stroškov za zdravila: (i) zakonodajo za nadzor porabe za farmacevtske izdelke, ki sproži ukrepe ob nepredvidljivih dogodkih (med drugim npr. splošno znižanje cen), če obstoječi mehanizem samodejnega vračila prejetih sredstev iz kakršnega koli razloga ne zadostuje za dosego cilja; takšni ukrepi zagotovijo enakovredne prihranke; (ii) ministrsko odredbo, ki določa novi prag za vračilo prejetih sredstev za leto 2013 (2,44 milijarde EUR za ambulantne bolnike); (iii) posodobitev cenika in pozitivnega seznama zdravil s povračilom, predvsem z določitvijo povračila le za stroškovno učinkovite pakete za kronične bolezni, z uvrstitvijo zdravil s pozitivnega na negativni seznam in seznam zdravil v prosti prodaji ter z uvedbo sistema referenčnih cen, ki ga pripravi nacionalna organizacija za zdravila (EOF); te sezname je treba v skladu z Direktivo Sveta 89/105/EGS posodobiti vsaj dvakrat na leto; ter (iv) v lekarnah nadomestitev predpisanih zdravil z najcenejšim proizvodom z enako aktivno snovjo v referenčni kategoriji (obvezno ‚nadomeščanje zdravil z generičnimi zdravili‘).“;
                        
                     
         
               3.
            
            
               v členu 2 se odstavek 11 nadomesti z naslednjim:
               „11.   Grčija do konca decembra 2012 sprejme naslednje ukrepe:
               
                           (a)
                        
                        
                           davčno reformo na področju dohodnine in davka od prihodkov pravnih oseb, ki naj bi poenostavila davčni sistem, razširila davčno osnovo ter odpravila izjeme in preferencialne režime;
                        
                     
                           (b)
                        
                        
                           potrebno primarno in sekundarno zakonodajo za zagotovitev hitrega uresničevanja načrta privatizacije;
                        
                     
                           (c)
                        
                        
                           vzpostavitev regulativnega okvira za vodnogospodarska podjetja;
                        
                     
                           (d)
                        
                        
                           ukrepe za izboljšanje davčne uprave, s katerimi se uvede ocenjevanje uspešnosti, izboljša uporaba tehnik ocenjevanja tveganj ter ustanovijo in okrepijo strokovne enote za upravljanje dolgov;
                        
                     
                           (e)
                        
                        
                           pripravo in objavo načrta za poravnavo zaostalih plačil, ki jih javni subjekti dolgujejo dobaviteljem, in za vračila davkov;
                        
                     
                           (f)
                        
                        
                           dokončno izvedbo reforme delovanja sekundarnih/dopolnilnih javnih pokojninskih skladov in združitev vseh obstoječih skladov v javnem sektorju;
                        
                     
                           (g)
                        
                        
                           zakonodajo za razširitev uporabe 5-odstotnega popusta za farmacevtske družbe (ki obstaja za zdravila po bolnišničnih cenah) na vse izdelke, ki se prodajajo v lekarnah organizacije EOPYY;
                        
                     
                           (h)
                        
                        
                           povečanje deleža generičnih zdravil na 35 % celotnega obsega zdravil, ki jih prodajo lekarne;
                        
                     
                           (i)
                        
                        
                           dodelitev notranjih nadzornikov vsem bolnišnicam in sprejetje registrov obveznosti v vseh bolnišnicah.“;
                        
                     
         
               4.
            
            
               členu 2 se dodajo naslednji odstavki:
               „12.   Grčija do konca marca 2013 sprejme naslednje ukrepe:
               
                           (a)
                        
                        
                           izda ministrsko odredbo za prilagoditev cen za končne odjemalce, priključene na nizkonapetostno omrežje;
                        
                     
                           (b)
                        
                        
                           posodobi srednjeročno fiskalno strategijo, tudi z določitvijo zavezujočih 3-letnih zgornjih mej izdatkov za podsektorje države;
                        
                     
                           (c)
                        
                        
                           sprejme načrte zaposlovanja za resorna ministrstva;
                        
                     
                           (d)
                        
                        
                           vzpostavi znatno bolj neodvisno davčno upravo in določi stopnjo neodvisnosti, okvir upravljanja, odgovornost, zakonska pooblastila vodje davčne uprave in začetno kadrovsko strukturo organizacije;
                        
                     
                           (e)
                        
                        
                           izda in objavi nov popoln protikorupcijski načrt za javno upravo, vključno s posebnimi določbami za davčno in carinsko upravo;
                        
                     
                           (f)
                        
                        
                           uvede popolnoma delujoč standardni postopek za revizijo pravne vrednosti nepremičnin pod odgovornostjo direktorata za obdavčitev kapitalskih dobičkov, da se ta vrednost bolje uskladi s tržnimi cenami;
                        
                     
                           (g)
                        
                        
                           prenese 40 novih nepremičnin (ki so v načrtu privatizacije opredeljene kot ‚sklopa nepremičnin 2 in 3‘) na sklad HRADF.
                        
                     13.   Grčija do konca junija 2013 sprejme naslednje ukrepe:
               
                           (a)
                        
                        
                           za delo popolnoma usposobi 2 000 davčnih revizorjev;
                        
                     
                           (b)
                        
                        
                           sprejme nov zakonik o davčnih postopkih;
                        
                     
                           (c)
                        
                        
                           zagotovi, da lahko platformo za elektronska javna naročila uporabljajo vsi osrednji nabavni organi.
                        
                     14.   Grčija do konca septembra 2013 sprejme potrebno zakonodajo, da bi uvedla pravilo o strukturno uravnoteženem proračunu z mehanizmom samodejnega popravka.“;
            
         
               5.
            
            
               besedilo v Prilogi k temu sklepu se vstavi kot Priloga IA.
            
         Člen 2
   Ta sklep začne učinkovati z dnem, ko je naslovnik o njem uradno obveščen.
   Člen 3
   Ta sklep je naslovljen na Helensko republiko.
   
      V Bruslju, 4. decembra 2012
      
         
            Za Svet
         
         
            Predsednik
         
         S. ALETRARIS
      
   
   
      (1)  UL L 145, 11.6.2010, str. 6.
   
      (2)  UL L 296, 15.11.2011, str. 38.
   
      (3)  Sklep Sveta 2011/791/EU (UL L 320, 3.12.2011, str. 28).
   
      (4)  Sklep Sveta 2012/211/EU (UL L 113, 25.4.2012, str. 8).
   
      (5)  UL L 209, 2.8.1997, str. 6.
   
      (6)  Uredba Sveta (ES) št. 2223/96 z dne 25. junija 1996 o Evropskem sistemu nacionalnih in regionalnih računov v Skupnosti (UL L 310, 30.11.1996, str. 1).
   
      PRILOGA
      
         
            „PRILOGA IA
            
               UKREPI SREDNJEROČNE FISKALNE STRATEGIJE ZA OBDOBJE 2013–2016
            
            Dodatni ukrepi, vključeni v srednjeročno fiskalno strategijo do leta 2016, so:
            
                        1.
                     
                     
                        Racionalizacija mase plač za vsaj 1 110 milijonov EUR leta 2013 in za dodatnih 259 milijonov EUR leta 2014.
                     
                  
                        2.
                     
                     
                        Prihranki pri pokojninah v višini vsaj 4 800 milijonov EUR leta 2013 in za dodatnih 423 milijonov EUR leta 2014.
                     
                  
                        3.
                     
                     
                        Zmanjšanje državnih izdatkov za poslovanje za vsaj 239 milijonov EUR leta 2013 in za dodatnih 285 milijonov EUR leta 2014.
                     
                  
                        4.
                     
                     
                        Prihranki iz racionalizacije in povečanja učinkovitosti pri izdatkih, povezanih z izobraževanjem, v višini vsaj 86 milijonov EUR leta 2013 in za dodatnih 37 milijonov EUR leta 2014.
                     
                  
                        5.
                     
                     
                        Prihranki v podjetjih v državni lasti v višini vsaj 249 milijonov EUR leta 2013 in za dodatnih 123 milijonov EUR leta 2014.
                     
                  
                        6.
                     
                     
                        Zmanjšanje operativnih izdatkov, povezanih z obrambo, ki bo prineslo prihranek vsaj 303 milijonov EUR leta 2013 in dodatnih 100 milijonov EUR leta 2014.
                     
                  
                        7.
                     
                     
                        Prihranki pri izdatkih za zdravstveno varstvo in farmacevtske izdelke v višini vsaj 455 milijonov EUR leta 2013 in za dodatnih 620 milijonov EUR leta 2014.
                     
                  
                        8.
                     
                     
                        Prihranki iz racionalizacije socialnih prejemkov v višini vsaj 217 milijonov EUR leta 2013 in za dodatnih 78 milijonov EUR leta 2014.
                     
                  
                        9.
                     
                     
                        Zmanjšanje državnih transferjev lokalnim upravam za vsaj 50 milijonov EUR leta 2013 in za dodatnih 160 milijonov EUR leta 2014.
                     
                  
                        10.
                     
                     
                        Zmanjšanje izdatkov v okviru proračuna za javne naložbe (domače javne naložbe) za 150 milijonov EUR leta 2013 in za dodatnih 150 milijonov EUR leta 2014.
                     
                  
                        11.
                     
                     
                        Povečanje prihodkov za vsaj 1 689 milijonov EUR leta 2013 in za dodatnih 1 799 milijonov EUR leta 2014.“